Суҳбат чоғида ташқи сиёсат идоралари раҳбарлари томонидан Ўзбекистон-Покистон муносабатларининг кун тартиби ва БМТ, Шанхай ҳамкорлик ташкилоти, Ислом ҳамкорлик ташкилоти ва бошқа халқаро тузилмалар доирасидаги алоқалар юзасидан фикр алмашилди.\nЎзаро манфаатли ҳамкорликни йўлга қўйишга, аввало савдо-иқтисодий, инвестицион, транспорт-коммуникация, туризм, маданий-гуманитар ва бошқа соҳаларда алоқаларни мустаҳкамлашга томонлар тайёр эканлиги тасдиқланди.\nТаъкидланганидек, икки давлат ишбилармон доиралари ўртасидаги мунтазам алоқалар Ўзбекистон ва Покистоннинг етакчи компания ва фирмалари, банк-молия тузилмалари ўртасидаги алоқаларни ривожлантириш истиқболларини оптимистик руҳда баҳолаш имконини яратади.\nҚайд этилганидек, қўшни Афғонистондаги вазиятни тинч йўлга ўтиши минтақавий ҳамкорликни фаоллроқ ривожлантириш имкониятини яратади. Шу нуқтайи назардан Тошкент шаҳрида бўлиб ўтадиган “Тинчлик жараёни, хавфсизлик соҳасида ҳамкорлик ва минтақавий шерикчилик” номли Афғонистон бўйича халқаро конференцияда кўриб чиқишга киритилаётган масалалар муҳокама қилинди.\nУчрашувда вазирлар томонидан 2018 йили бўлиб ўтадиган турли даражалардаги Ўзбекистон — Покистон учрашувлари жадвали юзасидан фикр алмашилди.\nМазкур рукндаги бошқа мақолалар: « Хавфсизлик масалалари бўйича Ўзбекистон — Афғонистон қўшма комиссиясининг биринчи йиғилиши бўлиб ўтди Ўзбекистон — Қозоғистон чегарасидаги учта назорат-ўтказиш пункти 24 соат ишлайди »


Lotinchada 26 октябр 2021, 21:45 Жаҳон\nYouTube Бразилия президентини бир ҳафтага янги видео жойлаштириш имкониятидан маҳрум қилди\nYouTube видеохостинг хизмати Бразилия президенти Жаир Болсонарунинг расмий каналини қисман тўсиб қўйди ва уни бир ҳафта давомида тармоққа янги видеолар жойлаштириш имкониятидан маҳрум қилди. Компания баёнотида таъкидланганидек, бу давлат раҳбари томонидан қоидаларнинг бир неча бор такроран бузилгани учун ушбу жазо қўлланган.\n«Биз Жаир Болсонару каналидан вакциналар COVID-19 хавфини камайтирмаслиги ва бошқа юқумли касалликларга олиб келишига даъво қилувчи тиббий характердаги нотўғри маълумотларни тарқатиш бўйича қоидаларимизни бузгани учун видеони олиб ташладик», — дея иқтибос келтиради CNN Brasil.\n«Биз контент яратувчиси ким бўлишидан ва унинг сиёсий қарашларидан қатъи назар, ўз сиёсатимизни изчил қўллаймиз», — дея қайд этди YouTube маъмурияти.\nИжтимоий тармоқлардаги ҳафталик жонли эфирларидан бирида Болсонару сайтлардан биридан иқтибос келтирди, унга кўра, Буюк Британияда коронавирусга қарши эмланган одамларга кейинчалик ОИТС ташхиси қўйилган, бу эса Буюк Британия Соғлиқни сақлаш вазирлиги томонидан рад этилган. Болсонарунинг пости аллақачон Facebook’га тегишли платформалардан олиб ташланган.\nБу Бразилия раҳбарининг июль ойидан бери YouTube қоидаларини иккинчи марта бузиши ҳисобланади. Биринчи огоҳлантириш унга июль ойида ниқоб кийиш коронавирус инфекциясидан ҳимояланишга ёрдам бермаслиги ҳақидаги баёноти учун берилган эди. Бу сафар президент ҳафта давомида ўз каналида янги видеоларни чоп этиш имкониятидан маҳрум бўлди, эски ёзувлар эса ҳамон мавжуд. Келгуси 90 кун ичида яна қоидабузарлик аниқланса, сиёсатчининг канали сайт қоидаларига мувофиқ ўчириб ташланиши мумкин — ТАСС.\nҚозоғистон афғон аёлларининг парвози учун гуманитар транзит йўлаги ажратади\nҚозоғистон ҳукумати афғон аёлларига учинчи давлатларга парвоз қилиш учун Олмаота аэропорти орқали гуманитар транзит йўлаги ажратди. Бу ҳақда ТАСС нашри Қозоғистон Ташқи ишлар вазирлиги матбуот хизматига таяниб хабар берди.\n«Қозоғистон Республикасининг гуманитар соҳадаги халқаро мажбуриятларига содиқлигидан келиб чиқиб, давлат раҳбари афғон аёллари — судьялар ва парламент аъзолари ҳамда уларнинг оила аъзолари учун транзит йўлаги ажратиш тўғрисида қарор қабул қилди», — дейилади хабарда.\n17 октябрь куни Қозоғистон президентининг махсус вакили Ержан Казихон Кобулда «Толибон» муваққат ҳукумати вакиллари Абдул Ғани Барадар ва Амир Хон Муттаки билан музокаралар ўтказди. Музокорада Қозоғистоннинг афғон халқига гуманитар ёрдам кўрсатиши, савдо-иқтисодий алоқаларни тиклаш масалалари муҳокама қилинди.\nЖанубий Кореянинг собиқ президенти Ро Дэ У 88 ёшида вафот этди. Бу ҳақда Yonhap агентлиги маълум қилди.\nРо Дэ E 1988 йил февралидан 1993 йил февралигача давлат раҳбари лавозимида ишлаган. У бу лавозимга Демократик либерал партиясидан номзод бўлган. Ро Дэ У мамлакатнинг беш йилга қайта сайланиш ҳуқуқисиз сайланган биринчи президенти бўлди. Унинг ҳокимиятдаги фаолияти 1988 йилда Сеулда бўлиб ўтган ёзги Олимпиада ўйинлари, шунингдек, 1990 йилда СССР ва 1992 йилда Хитой билан дипломатик муносабатлар ўрнатилиши билан ажралиб турди — ТАСС.\n1993 йилда, президентлик муддати тугагандан сўнг, Ро Дэ У коррупцияда айбланиб, ҳибсга олинди ва кейинчалик 1980 йилги Кванжу қўзғолонини бостиришда қатнашгани учун ватанга хиёнатда айбланди. 1996 йил август ойида у 22 йилга озодликдан маҳрум этилди, аммо кейин суд жазони 17 йилга қисқартирди. 1997 йилда у президент Ким Де Чжун томонидан афв этилган.\nГрецияда полиция анархист намойишчиларга қарши газдан фойдаланди\nАфина марказида мажбурий ДНК намуналарига қарши анархистлар намойиш ўтказди, деб хабар берди Риа Новости. Полиция маълумотларига кўра, намойишда 150 га яқин одам қатнашган. Тартибсизликлар 2008 йил 6 декабрда полициячи томонидан отиб ўлдирилган 15 ёшли ўсмир Алексис Григоропулос хотирасига бағишланган оммавий юришлар якунида бўлиб ўтди. Намойишдан кейин бир гуруҳ номаълум шахслар ўт ўчиргичлари билан полицияга ҳужум қилган, полиция эса кўздан ёш оқизувчи газ билан жавоб берган.\nПолиция беш кишини ҳибсга олди, уч полициячи яраланган. Греция расмийлари жиноят ва ҳуқуқбузарликларда гумон қилинган шахслардан генетик тестни мажбуран олиш ниятида. Анархистларнинг таъкидлашича, давлат механизми вакилларининг ДНКни мажбурий равишда олиши «ўта хавфлидир, чунки у жуда кўп одамларни қамраб олган кенгайтирилган генетик маълумотлар базасини яратади. Бу эса терроризмни кучайтиради ва воқеаларни қалбакилаштириш эҳтимоли ортади».\nУмуман олганда, жума куни Афина ва Грециянинг бошқа шаҳарларида 11 йил аввал вафот этган 15 ёшли ўсмирни хотирлаш кунидаги намойишлар ва юришлар муносабати билан 4 мингга яқин полициячи хавфсизликни таъминламоқда. Греция Фуқароларни ҳимоя қилиш вазирлиги маълумотларига кўра, кўчаларда тартибни сақлашга унинг барча бўлинмаларидан полиция ходимлари, жумладан, махсус кучлар ва аксилтеррор хизмати вакиллари жалб этилган. Давлат ва ҳукумат бинолари, элчихоналар, хорижий компанияларнинг ваколатхоналари кучайтирилган ҳимояга олинди.\nВенесуэланинг собиқ бош прокурори Испаниядан сиёсий бошпана сўради\nВенесуэланинг собиқ бош прокурори Луиса Ортега Диаз Испаниядан унга сиёсий бошпана беришни сўрамоқда. Бош прокурор 2017 йил август ойида Венесуэла Миллий таъсис ассамблеясининг биринчи сессиясида лавозимидан четлаштирилди, у бу қарордан бош тортди. Унинг уйи талон-тарож қилинди ва Олий суд судьяси эрини товламачиликда гумон қилиб, ҳибсга олишга қарор қилди. Тез орада Ортега ва унинг эри Венесуэлани тарк этади.\nОртега 2018 йилнинг ноябрида Колумбияда сиёсий қочқин мақомини олган эди. Кейинроқ у Халқаро жиноий судга Венесуэлада инсон ҳуқуқларининг «тизимли равишда бузилиши» далиллари билан мурожаат қилди. Шундан сўнг, хабарга кўра, унга янги таҳдидлар кела бошлаган, бу эса уни Испанияга кўчиб ўтишга ва бошпана излашга мажбур қилган. Ортега Диаз 2017 йилнинг августида расмий Каракас томонидан Интерпол қидирувига киритилган эди — Риа Новости.


Россия мусулмонларини Афғонистонга гуманитар миссия билан боради - 26.05.2022, Sputnik Ўзбекистон\nРоссия мусулмонларини Афғонистонга гуманитар миссия билан боради\nРоссия мусулмонлари диний идораси Афғонистон халқига кенг кўламли инсонпарварлик ёрдамини ташкил этади. 26.05.2022, Sputnik Ўзбекистон\nТОШКЕНТ, 26 май — Sputnik. Россия мусулмонлари диний идораси (ДУМ РФ) ёз ойларида Афғонистон халқига кенг кўламли инсонпарварлик ёрдамини ташкил қилади. Бу ҳақда идора раиси ўринбосари Ильдар Аляутдиновга таяниб, “РИА Новости” хабар бермоқда. Қайд этилишича, Афғонистоннинг Москвадаги муваққат ишлар вакили Жамол Носир Гарвал билан биргаликда шартлар келишиб олинган. Россия мусулмонлари делегациясининг Кобулга, шунингдек, бошқа шаҳар ва вилоятларга ташрифи шу йилнинг ёзида бўлиб ўтади.Россия мусулмонлари афғонларга ёрдам тариқасида дори-дармон ва иссиқ кийимлар етказиб беради.Шунингдек, у россиялик мусулмонлар миллати ва динидан қатъи назар барчага инсонпарварлик ёрдамини кўрсатишини таъкидлади.“Агар кимдир ёрдамга муҳтож бўлса, биз унга ёрдам беришга интиламиз. Сурия, Ливан, Африка ва Осиё мамлакатларида ҳам шундай бўлган”, дейди диний қўмита вакили.Таъкидланишича, россияликлар ёрдам керак бўлган, оч қолган аёллар, болалар ва қарияларга парво қилмасдан ўтиб кета олмайди.Россия Мусулмонлар диний идораси (Духовное управление мусульман РФ) - 1994 йилда ташкил қилинган бўлиб, Россиядаги барча мусулмон жамоаларини бирлаштиради. ДУМ РФ таркибида Россиянинг 40га яқин вилоятларидан 400га яқин мусулмон жамоалари киради. ДУМ таркибида шунингдек бир қатор исломий олий ва ўрта таълим муассасалари, нашрлар ва хайрия фондлари ҳам киради.\nислом дини, мусулмонлар, афғонистон\nРоссия мусулмонлари диний идораси Афғонистон халқига кенг кўламли инсонпарварлик ёрдамини ташкил этади.\nТОШКЕНТ, 26 май — Sputnik. Россия мусулмонлари диний идораси (ДУМ РФ) ёз ойларида Афғонистон халқига кенг кўламли инсонпарварлик ёрдамини ташкил қилади. Бу ҳақда идора раиси ўринбосари Ильдар Аляутдиновга таяниб, “РИА Новости” хабар бермоқда.\nҚайд этилишича, Афғонистоннинг Москвадаги муваққат ишлар вакили Жамол Носир Гарвал билан биргаликда шартлар келишиб олинган. Россия мусулмонлари делегациясининг Кобулга, шунингдек, бошқа шаҳар ва вилоятларга ташрифи шу йилнинг ёзида бўлиб ўтади.\nРоссия мусулмонлари афғонларга ёрдам тариқасида дори-дармон ва иссиқ кийимлар етказиб беради.\n“Афғонистонга ташрифда “Закот” хайрия жамғармаси иштирок этади. Жамғарма камбағалларга ёрдам йиғиш, етказиб бериш ва тақсимлашни таъминлайди”, деди Россия Федерацияси ДУМ раиси ўринбосари.\nШунингдек, у россиялик мусулмонлар миллати ва динидан қатъи назар барчага инсонпарварлик ёрдамини кўрсатишини таъкидлади.\n“Агар кимдир ёрдамга муҳтож бўлса, биз унга ёрдам беришга интиламиз. Сурия, Ливан, Африка ва Осиё мамлакатларида ҳам шундай бўлган”, дейди диний қўмита вакили.\nТаъкидланишича, россияликлар ёрдам керак бўлган, оч қолган аёллар, болалар ва қарияларга парво қилмасдан ўтиб кета олмайди.\n“Бу ҳолатда ёрдам олаётганлар бизни руслардек кўради ва биз ўз ҳаракатимизни ўз давлатимиз байроғи остида амалга оширамиз”, дея хулоса қилди Ильдар Аляутдинов.\nРоссия Мусулмонлар диний идораси (Духовное управление мусульман РФ) - 1994 йилда ташкил қилинган бўлиб, Россиядаги барча мусулмон жамоаларини бирлаштиради. ДУМ РФ таркибида Россиянинг 40га яқин вилоятларидан 400га яқин мусулмон жамоалари киради. ДУМ таркибида шунингдек бир қатор исломий олий ва ўрта таълим муассасалари, нашрлар ва хайрия фондлари ҳам киради.


Манзилингиз:Муслимаат»Бош саҳифа»Сара мақолалар»Мунчоқ\nBy Muslimaat on\t Yanvar 1, 2016 Сара мақолалар\nНабавий ҳадиси шарифлар таржимаси жараёнида бир ҳадисни ўқиб жуда ҳам таъсирландим. Бир ҳафтагача, ҳадисни эсладим дегунимча, кўзларимдан ёш оқиб кетаверди.\nМен таъсирланган ҳадис, асирларнинг тўлови ҳақидаги бобда келган эди. Унда Зайнаб розияллоҳу анҳо умр йўлдошлари Абул Осс асирга тушганида, уни озод қилиш учун юборган тўловлари ва тўловга келган нарсаларни Расулуллоҳ соллаллоҳу алайҳи васаллам кўрганларида қандай ҳолатга тушганлари ҳақида гап кетар эди.\nЗайнаб розияллоҳу анҳо Расулуллоҳ соллаллоҳу алайҳи васаллам ва Хадича онамизнинг иккинчи фарзандлари, қизларнинг тўнғичи эдилар. Ота-она Зайнабни Ислом келишидан аввал холаларининг ўғли Абул Оссга турмушга беришди. Эр-хотин бир бирларига жуда муҳаббатли эдилар. Лекин Ислом келгач, Зайнаб дарҳол Исломни қабул қилдилар. Абул Осс эса мусулмон бўлишдан бош тортди. У хотинини севар эди. Расулуллоҳ соллаллоҳу алайҳи васалламга ва у Зотнинг оилаларига душманлиги йўқ эди.\nЗайнаб розияллоҳу анҳо ҳамма Мадинаи Мунавварага ҳижрат қилиб кетганида ҳам кетмай эрлари билан қолдилар. У пайтда муслималарга мушрик эрлари билан яшаш ҳали ман қилинмаган эди.\nИсломга киришни ман қилган сабаб Абул Оссни мусулмонларга қарши жангда иштирок этишга ҳам мажбур қилди. Бадрга боришга борди-ю, қўлига қурол олмай бир четда тураверди. Кейин асирга тушди.\nБадр урушида етмишта мушрик қатл қилинди. Етмиштаси асирга олинди. Расулуллоҳ соллаллоҳу алайҳи васаллам асирларни тавон олиб озод қилишни маъқул кўрдилар. Бадр урушида асир тушган мушриклар ичида Пайғамбар соллаллоҳу алайҳи васалламнинг куёвлари, яъни қизлари Зайнаб розияллоҳу анҳонинг эри Абул Осс ҳам бор эди. «Асирларни қариндошлари товон тўлаб, озод қилиб олишлари мумкин», деган амр чиққанидан кейин одамлар ўз яқинларини озод қилиб ола бошладилар.\nАбул Осснинг укаси ҳам бир халтача олиб келиб, Расулуллоҳ соллаллоҳу алайҳи васалламга тутқазди ва акасининг тўлови эканини айтди. У Зот халтани очиб, қизлари Зайнабнинг тақинчоқларини кўрдилар. Зайнаб розияллоҳу анҳо эри Абул Оссни озод қилиш учун ўз тақинчоқларини юборган эдилар. Тақинчоқлар ичида бир мунчоқ ҳам бор эди. Уни Зайнаб розияллоҳу анҳога тўйи куни онаси Хадича бинти Хувайлид розияллоҳу анҳо совға қилган эдилар.\n«Хўп бўлади, эй Аллоҳнинг Расули», дейишди саҳобалар.\nВафодор муслима аёлнинг мушрик эрини асирликдан қутқариб олиш учун аёл зотига азиз бўлган мунчоқ ҳам борлиги Набий соллаллоҳу алайҳи васалламнинг хотираларига вафот этиб кетган Хадича онамизни, эрини деб Маккада қолиб кетган қизлари Зайнабни солган эди. У Зот алайҳиссалом севикли жуфти ҳалоллари Хадича розияллоҳу анҳони ва жигаргўшалари Зайнаб розияллоҳу анҳони иккиларини бирлаштириб турадиган мунчоқни кўриб яна бир бор эслаган эдилар.\nАбул Осс ибн Робиъ асирликдан бўшатилиши билан Расулуллоҳ соллаллоҳу алайҳи васаллам уни ўз ҳузурларига чорлаб, қулоғига бир нималар дедилар. Абул Осс ибн Робиъ бошини қимирлатиб, «Хўп, хўп», деганга ўхшаган ишора қилди. Кейин у асирликдан озод бўлганидан фойдаланиб, Маккага равона бўлди. Зайнаб розияллоҳу анҳо асирликдан қутулиб келган Абул Осс ибн Робиъни қувонч билан кутиб олдилар. Ўзаро суҳбатларининг аввалидаёқ Абул Осс ибн Робиъ Зайнаб розияллоҳу анҳога тезроқ Мадинага жўнашлари кераклигини айтди. Ўзаро савол-жавоблардан кейин Расулуллоҳ соллаллоҳу алайҳи васаллам Абул Осс ибн Робиънинг қулоғига айтган гаплар у Маккага қайтиб бориши билан Зайнаб розияллоҳу анҳони Мадинага юбориши ва бу ишни ўта махфий равишда қилмоқ кераклиги ҳақидаги гаплар эканлиги маълум бўлди. Абул Осс ибн Робиъ Расулуллоҳ соллаллоҳу алайҳи васалламга берган ваъдасининг устидан чиқмоғи зарурлигини айтиб, туриб олди.\nХадича онамиздан қизларига ёдгорлик бўлиб қолган мунчоқ Расулуллоҳ соллаллоҳу алайҳи васалламга у кишини эслатибгина қолмай қизлари Зайнабни Маккадан Мадинага чорлашга ҳам сабаб бўлган эди.\nЗайнаб розияллоҳу анҳо Мадинаи Мунавварага келганларидан кейин олти йил Мадинада эрларидан алоҳида ҳолда истиқомат қилдилар. Абул Осс ибн Робиъ Маккада кейинроқ Исломни қабул қилди ва мусулмон, муҳожир бўлган ҳолида ҳижрий еттинчи сананинг муҳаррамида Набий соллаллоҳу алайҳи васалламнинг ҳузурларига қайтиб келди. Расулуллоҳ соллаллоҳу алайҳи васаллам унга Зайнабни аввалги никоҳ ила қайтариб бердилар.\nРасулуллоҳ соллаллоҳу алайҳи васаллам Зайнаб розияллоҳу анҳо ва у кишининг оиласини ҳеч қачон ўз эътиборларидан қочирмас эдилар. У Зот улардан хабар олиб турар, уларни хурсанд қиладиган ишларни амалга оширар эдилар. Зайнаб розияллоҳу анҳонинг кичкинтой қизлари Умома Расулуллоҳ соллаллоҳу алайҳи васалламнинг эркатойларига айланган эди.\nИмом Бухорий ва бошқалар Абу Қатодадан ривоят қиладилар: «Расулуллоҳ соллаллоҳу алайҳи васалламнинг одамларга имом бўлиб намоз ўқиётганларини кўрдим. Умома бинти Абул Осс елкаларида эди. Бас, қачон рукуъ қилсалар, уни ерга қўяр ва саждадан турсалар, қайтариб олар эдилар».\nБир куни Расулуллоҳ соллаллоҳу алайҳи васалламга мунчоқ ҳадя қилинди. У Зот буни аҳлимдан мен учун энг маҳбубига бераман, дедилар. Аёллар уни Абу Қуҳофанинг қизига берадилар, дейишди. Яъни Ойша розияллоҳу анҳога. Лекин Расулуллоҳ соллаллоҳу алайҳи васаллам Зайнабнинг қизи Умомани чақириб, мунчоқни бўйнига илиб қўйдилар.\nРасулуллоҳ соллаллоҳу алайҳи васаллам Умомага бу мунчоқни берганларида вафодор умр йўлдоши ўлароқ ўзларидан анча олдин ўтиб кетган Хадича розияллоҳу анҳонинг ёрқин хотираларини эсга олган бўлсалар, ажаб эмас. Расулуллоҳ соллаллоҳу алайҳи васаллам Умомага бу мунчоқни берганларида меҳрибон ота ўлароқ ўзларидан аввал ўтиб кетган тўнғич қизлари Зайнаб розияллоҳу анҳони ёрқин хотираларини эсга олган бўлсалар, ажаб эмас.\nБу бахтли қиз Умома, момоси Хадича розияллоҳу анҳонинг мунчоқларини, онаси Зайнаб розияллоҳу анҳонинг мунчоқларини ва ўша мунчоққа қўшиб Расулуллоҳ соллаллоҳу алайҳи васалламнинг муҳаббатларини меросга олган қиз бўлиб қолди.\nУмоманинг мунчоғи ҳақидаги хабар яна ҳам таъсирли бўлди. Бу таъсир унинг момоси Хадича онамнинг мунчоғининг таъсиридан эди. Бу таъсир унинг онаси Зайнаб онамнинг мунчоғи таъсиридан эди. Яна кўзимдан ёш мунчоқ- мунчоқ бўлиб оқа бошлади…


hidoyat.uz – “Мовароуннаҳр” нашриётининг сайти - ФОЙДАЛИ МАСЛАҲАТЛАР\n2013 йил 5 феврал\nТАМАКИ ЧЕКИШ КЎЗГА ҲАМ ЗАРАР\nХитойлик олимлар тамаки маҳсулотларини истеъмол қилиш катаракта касаллиги – кўзга парда тушишига олиб келиши мумкин, деб таъкидламоқда. Узоқ вақт олиб борилган тадқиқотлар натижасида маълум бўлишича, чекувчиларда чекмайдиганларга нисбатан кўзнинг ушбу касаллигига чалиниш хавфи анча юқори экан.\nШу боис олимлар чекувчи кишиларга чекишдан бутунлай фориғ бўлиш лозимлигини тавсия этмоқда.\nМИНГ ДАРДГА ДАВО\nЯнги зеландиялик олимларнинг сўзларига кўра, асал, гул чанги, асалари заҳри ёрдамида қон томирларининг кенгайиши, псориаз, артроз ва остеохондроз каби турли хил касалликларни даволаш мумкин экан. Асал таркибидаги темир, йод, цинк, кобальт, марганец, фтор каби ўттизга яқин микроэлементлар уйқусизлик, ошқозон-ичак хасталиклари ва шамоллашни ҳам даволаш имконини беради.\nФранциялик олимлар спиртли ичимлик ичадиган одамлар ичмайдиган кишиларга нисбатан 14 йил аввал инсульт хасталигига чалиниши мумкин, демоқдалар.\nФранциядаги Лилль университети ходимлари олиб борган тадқиқотлар шуни кўрсатдики, 60 ёшдан кичик бўлган "ичувчилар" инсульт хуружига учраганидан кейинги икки йил ичида ҳаётдан кўз юмиши мумкин экан. Шифокорларнинг сўзларига кўра, спиртли ичимликларни кўп миқдорда ичиш оқибатида ёшлик чоғида ҳам инсультнинг оғир турига дучор бўлиш хавфи бор.\nИнтернет хабарлари асосида тайёрланди.\n1881 марта ўқилган.


Президент қароргоҳига егуликларни ким етказиб беради - Anhor\nAnhor Все посты Президент қароргоҳига егуликларни ким етказиб беради\nПрезидент қароргоҳига егуликларни ким етказиб беради\nЎтган йил июнь ойида биз Akfa Dream World МЧЖ “Кўксарой” қароргоҳига 40 кун ичида 400 млн сўмлик егулик етказиб бергани ҳақида ёзгандик. Давлат харидлари порталининг маълумотларига кўра, ўтган йили яна бир компания – Truffo Group МЧЖ егулик етказиб берган. Компания 82 кун давомида 385 млн сўмлик хизматларни кўрсатган.\nЭнг катта шартнома суммаси 350 млн сўмни ташкил қилган. Шартнома 30 март куни тузилган бўлиб, 40 кунга мўлжалланган. Хусусан, ҳужжатга биноан бир киши учун нонушта 20 минг сўмни, тушлик ва кечки овқат ҳар бир 30 минг сўмни ташкил қилган. бу даврда 112 киши нонушта қилган, 110 киши – тушлик ва 107 киши – кечки овқат.\nШунингдек “Ko’ksaroy qarorgohi” бошқармаси ўтган йил апрель ойида 10 млн сўмдан 13 млн сўмгача бўлган бир нечта шартномаларни тузган. 14 кунга мўлжалланган 2 апрелдаги биринчи шартномага кўра нонушта ва кечки овқатни қилган меҳмонлар сони 6 кишини, тушлик қилганлар сони эса 16 кишини ташкил қилган. 16 апрелдаги иккинчи шартнома ҳам 14 кунга мўлжалланган. бу даврда қароргоҳда 8 нафар меҳмон нонушта ва кечки овқатни қилган, 16 киши эса тушлик қилган. 30 апрелдаги 13 млн сўмлик охирги шартномага кўра 14 кун давомида 9 киши нонушта ва кечки овқатни қилган, 16 киши – тушлик.\nЮридик шахслар реестрининг маълумотларига кўра, Truffo Group МЧЖ 2017 йилда рўйхатга олинган, устав жамғармаси 45 млн сўмдан ошади, асосий фаолият тури – ресторанлар ва овқат етказиб бериш. Таъсисчилар – Хожиев Фарҳод Қурилишевич (50%), Умаров Озоджон Мирюсупович (50%). Фарҳод Хожиев – Truffo Group (Merkato СКМ, Fleshka, Marmaris ресторанлари, «Трюфель», «Огни Ташкента») асосчиси.\nСенаторлар қатор қонунларни маъқуллади, биттаси рад этилди\nПрезидент қароргоҳи учун дарпардалар ва уларнинг безаклари қанчага тушмоқда


Туркистон Мухториятини ағдариш чоғида советларнинг ерли халққа нисбатан қўллаган қатағон сиёсати-3 « O'zbekiston ERK Demokratik Partiyasi\nТуркистон Мухториятини ағдариш чоғида советларнинг ерли халққа нисбатан қўллаган қатағон сиёсати-3\n29 April 2015 - 7:00\n3-боб. Туркистон Мухториятининг тугатилиши хамда кейинги даврларда мухториятчиларга нисбатан қўлланилган оммавий қатоғонлар\n1917 йил 27 февралда Петрограда бошланган инқилоб Туркистон ўлкасига ҳам ўз таъсирини ўтказа бошлади. Натижада, Туркистонда ҳам ишчи ва солдат депутатлари советлари тузила бошлади.\n1917 йилда ўлка мухторияти масаласи Туркистон ижтимоий-сиёсий ҳаётида асосий масала бўлиб қолди. Туркистонга мухторият мақомини бериш ғояси нафақат миллий зиёлилар ўртасида, ҳатто дин пешволари ва оддий ҳалқ оммаси орасида ҳам оммалашга эди. Ижтимоий тафовутларга қарамай, бутун Туркистон жамиятида ўлканинг мустамлака мақомини тугатишга интилиш кучли эди. Миллий озодлик учун бошланган ҳаракат бу ерда янги хокимиятнинг рус ташкилотлари билан бир қаторда «Шўрои Исломия», «Шўрои уламо», «Мирваж ул-ислом», «Мифтоқ ул-маориф», «Равнақ ул-ислом», «Иттифоқ ул-муслимин», «Турон» ва бошқа турли мусулмон ташкилотлари пайдо бўлишига олиб келди.\n«Шўрои исломия»нинг Тошкент ташкилоти ташаббуси билан чақирилган Бутунтуркистон мусулмонларининг 1-қурултойи 1917 йил 16 апрелда иш бошлади. қурултойда давлат бошқаруви ва уни ташкил қилиш масалалари бўйича Аҳмад Закий Валидий маъруза қилди. Бутунтуркистон мусулмонлари 1-қурултойи сўнгги мажлисида марказий орган-Туркистон ўлка Мусулмонлар Марказий Шўроси (Краймуссовет) ташкил этилиши ҳақида қарор қабул қилинди. Унинг ташкил этилишидан асосий мақсад миллий озодлик ҳаракатига ташкилий ва марказлаштирилган тус бериш учун барча жамият, қўмита ва ташкилотларни бирлаштириш эди.\nШундай қилиб, Туркистоннинг бирлиги ва яхлитлиги йўлида биринчи мухим қадам қўйилди. Афсуски, ўлка мусулмонлари сиёсий ташкилотларининг бирлашиш жараёнлари ҳар доим ҳам бир текис ривожланмай, Мунаввар Қори Абдурашидхонов бошчилигидаги «Шўрои Исломия»дан 1917 йил июн ойида «Шўрои Уламо» ажралиб чиқди. «Шўрои Уламо» ташкилотининг ташаббуси билан Тошкентда 1917 йил 17-20 сентябрда туркистонлик мусулмонларнинг қурултойи ўтказилди. Натижада «уламочилар» билан «Шўрои Исломчилар» ўртасидаги узоқ ва кескин келишмовчиликларга қарамай, қурултой келишиш йўлларини топишга муваффақ бўлди. «Шўрои Исломия», «Турон», «Шўрои Уламо»-барчаси бирлашди ва ягона куч сифатида иш кўриш вақти келгани алоҳида таъкидланиб, «Иттифоқи муслимин» деган сиёсий партия тузишга қарор қилинди. Шунингдек, қурултойда Туркистоннинг миллий давлатчилик тузуми ҳақида турли фикрлар билдирилди.\nШундай қилиб, «Уламочилар» қурултойдаги асосий масала Туркистон ўлкасининг кележакдаги сиёсий бошқаруви тўғрисида бўлиб, унда демократик Россия таркибида ҳудудий мухтор федерация-«Туркистон Федератив Республикаси» тузилиши ғояси илгари сурилди. Бунда Туркистон федерацияси ўз пулини муомалага чиқариши, ўз милициясига эга бўлиши, ўз чегарасини қўриқлаш учун қўшин сақлаши мумкин бўлиши кўзда тутилди. Уруш вақтида чегарани қўриқлаш вазифаси эса Россия республикасининг ҳукумати томонидан ташкил этилиши, Туркистон федерациясининг бутунлай Россия ҳукумати буйруғига бўйсиниши таъкидланди.\nБироқ 1917 йил октябр ойида Тошкент Совети солдатлари ўз томонига оғдира бошлади, асли россиялик бўлган ишчилар ҳам унга эргашди. Тошкентдаги Октябр тўнтариши қатнашчилари 1 ноябрда Коровченко ва Муваққат ҳукуматининг Туркистон Комитетини қамоққа олдилар. Шу куни Тошкент Совети Туркистонда совет ҳокимияти ўрнатилганини эълон қилди. 1917 йил 1 ноябрда советлар Янги Термиз ва Каттақўрғонда, 25 ноябрда Янги Бухоро (Когон)да, 28 ноябрда Самарқандда, 7 декабрда Наманганда ҳокимиятни ўз қўлига олди.\nТуркистонда большевиклар синфий кураш тамойилларига амал қилиб пролетариат «манфаатлари» дан келиб чиқиб сиёсат юрита бошладилар. Ўлкадаги янги тузум Россия империясининг мустамлакачилик сиёсатидан ошиб тушди. Туркистон ўлкаси иккинчи марта Марказий Россияга сиёсий ва иқтисодий жиҳатдан қарам бўла бошлади.\n1917 йил 26-28 ноябрда Қўқон шаҳрида Туркистон ўлка мусулмонларининг фавқулодда IV — қурултойи бўлиб ўтди.\nМаълумки, мусулмонларнинг ушбу қурултойи ва унда қабул қилинган қарорлар совет даври адабиётларида «миллатчилар гуруҳининг йиғинида эълон қилинган буржуа мухторияти» деб талқин қилиб келинди. Хужжатлар эса ушбу ҳолнинг бутунлай тескарси бўлганлигини исботлайди. Масалан, муфтий Маҳмудхўжа Беҳбудий ўз маърузасида қурултойнинг Туркистон халқлари тарихида улкан ижобий, тарихий ҳодиса ва бурулиш даври эканини таъкидлаб, «Қурултойимиз қабул қилаётган қарорлар шунинг учун ҳам аҳамиятлики, унда Туркистон аҳолисининг европалик вакиллари ҳам иштирок этмоқдалар» , деди.\nҚурултой 1917 йил 27 ноябр куни қабул қилган қарорда: «Туркистонни Федератив Россия Республикаси таркибида худудий жиҳатдан мухтор деб эълон қилди ҳамда мухториятнинг қарор топиш шаклларини Таъсис мажлисига ҳавола этди». 28 ноябрда таркиб топаётган мазкур ҳукуматнинг номи аниқланиб, у Туркистон Мухторияти деб аталадиган бўлди.\nБутунроссия Таъсис мажлиси чақирилгунга қадар ҳокимият Туркистон Муваққат кенгаши ва Туркистон Миллий (миллат) Мажлиси қўлида бўлиши керак, деб ҳисобланди. Қурултойда Туркистон Муваққат кенгаши аъзоларидан Туркистон мухторияти хукумати (8 кишидан иборат) тузилди. Бош вазир қилиб аввал Муҳаммаджон Тинишбоев, сўнгра Мустафо Чўқаев сайланди. Айни пайтда М.Тинишбоев ички ишлар вазири ҳам ҳисобланган. Қўқон шаҳри миршабларининг бошлиғи-қўрбошиси бўлган Кичик Эргашнинг ваколати Туркистон Мухторияти тамонидан эътироф этилди. Шунингдек, Убайдулла Хўжаев ҳарбий вазир, Абдураҳмон Ўразаев ички ишлар вазирининг ўринбосари, Муставо Чўқаев ташқи ишлар вазири, Ислом Султон Шоаҳмедов бош вазир ўринбосари, Юрали Агаев ер ва сув бойликлари вазири, Обиджон Маҳмудов озиқ-овқат вазири, Соломон Абрамович Герцфельд молия вазири қилиб сайландилар.\nТуркистон Мухторияти-миллий демократик давлат эди. Мухтор хукуматни кенг халқ оммаси қўллаб-қувватлади. Туркистон Мухторияти миллий қўшинни ташкил қилишга жиддий киришди. 1918 йил бошида уларнинг сони 2000 аскарга етган. Бундан ташқари, Қўқонда тахминан шунча миршаб бор эди. Уларга Кичик Эргаш қўрбоши бошчилик қилган.\nТуркистон Муҳторияти хукуматининг халқ орасида обрў-эътибори ва нуфузи ошиб бориши большевикларни ташвишга солиб қўйди. Туркистон ўлка Советларининг IV съезди (1918 йил 16-29 январ) Туркистон Муҳторияти ҳукумати ва унинг аъзоларини қонундан ташқарии ҳолатда, деб ҳисоблади, ҳатто ҳукумат аъзоларини қамоққа олиш ҳақида қарор қабул қилди. Бу билан совет хукумати ерли халқ миллий демократик давлатчилигининг дастлабки тажрибаси бўлган Туркистон Мухториятини қонга ботириб тугатишга қарор қилди.\nСъезд тугаганидан кейин уч кун ўтгач, 1918 йил 30 январда Туркистон ўлкаси ХКС мухторият ҳукуматини тугатиш учун ҳарбий ҳаракатлар бошлади. 1 февралда (янги ҳисоб билан 1918 йил 14 февралда) Фарғона вилоятида ҳарбий ҳолат эълон қилинди.\n1918 йил 29-30 январда Қўқонда фавқулодда вазият мислсиз даражада кескинлашди. Ана шундай бир шароитда 30 январда Қўқон ишчи ва аскар депутатлари Советининг мажлиси бўлди. Унда Туркистон мухториятини ағдарувчи орган-инқилобий қўмита (революцион комитет) тузилди. Унинг раислигига большевик Е.Г.Бабушкин сайланди. Инқилобий қўмита таркибига туб ерли аҳоли вакилларидан киритилмади.\nҚўмита ўз қўлида чекланмаган ҳокимиятни мужассамлаштирди, унга катта ваколатлар: фавқулодда чоралар кўриш, ҳамма нарсани совет ҳокимиятини ҳимоя қилишга бўйсиндириш ва сафарбар этиш хуқуқи берилди. Инқилобий қўмита олдидаги энг асосий бош вазифа мухторият ҳукуматини тугатиш, шаҳар аҳолисини қуролли куч билан совет ҳокимиятини тан олишга мажбур қилиш, «Инқилобий тартиб» ўрнатишдан иборат эди. Бу эса оммавий қатоғонлар учун кенг йўл очиб берди.\nИнқилобий қўмита ишни Европалик ишчилар ва темир йўлчиларни қурол билан таъминлашдан бошлади. Айниқса большевикларнинг Қўқон шаҳридаги арман миллатига мансуб дашноқларни: баққоллар, сартарошлар ва вино сотувчиларни қуроллантиришлари оммавий қирғинларни янада даҳшатли тус олишларига сабабчи бўлди. Тошкент, Скобелев, Андижон, Наманган ва бошқа шаҳарлардан ҳарбий мадад сўраб мурожаат қилинди.\nАйнан шу пайтда, 1918 йил январи охирлари-феврали бошларида Совет ҳокимияти томонидан кучли босим таъсирида Мухторият тарафдорлари хатти-ҳаракатлари хусусияти шаҳар совети тузулмалари билан тинч-тотув яшашдан ҳарбий қарама-қаршиликка боришга томон ўзгара бошлади. Қўқон совдепоси мухториятчиларнинг қуролли қўзғолонга тайёргарлик кўраётгани белгиларини қайд этди. Шаҳар ҳокимияти бунга совуққонлик билан қаролмасди, чунки ундаги ҳарбий қаъла 16 кишилик рота томонидан қўриқланган эди, холос. Бу қарама-қаршилик очиқдан-очиқ жанговар ҳаракатларга айлана бошлади. 29 январдан 30 январга ўтар кечаси совет ҳокимияти томонида турган ҳарбий қисмлар Қўқондаги мухтор республика хукумати билан курашни бошлаб, моҳиятан Россияда биринчи бўлиб фуқаролар урушини бошлади.\nБу воқеа арафасида Қўқон шаҳар совети пленуми иштирокчилари Мухторият ҳукуматидан 1918 йил 9 январда Қўқонда ташкил этилган қарийиб 2 минг кишилик миллий қўшинни дарҳол қуролсизлантириш ва тарқатиб юборишни талаб этиш ҳақида қарор қабул қилди.\nАйни пайтда, Туркистон ўлкаси ХКС Тошкент, Наманган, Самарқандда шаҳар Думаларини тарқатди. Собиқ генерал-губернатор канцеляриясини тугатди, «Буржуа» газеталрини ёпди. Пахта заҳираларини мусодара этди, нефть қазиб чиқариш, балиқчилик саноати, «Хива» кемачилик жамияти, барча босмахона ва типографияларда миллийлаштиришни ўтказди, ФК (фавқулодда комиссия) ташкил этди, дин давлатдан ва мактаб диндан ажратилганлигини эълон қилди.\n«Қўқон мусулмон аҳолиси рус ва арманларни қирғин қилиб, шаҳарнинг европаликлар яшайдиган қисмини вайрон этди», — деган атайин тарқатилган миш-мишлар большевистик советларга содиқ ҳарбий бўлинмалар орасида мусулмонларга қарши қаҳр-ғазаб уйғотишга сабаб бўлди. Бу билан большевиклар ўзларининг оммавий қатағонликларининг амалга оширишида қизил армия ҳарбий бўлинмаларидан бемалол фойдаланиш учун йўл очдилар. Чунки Қўқон хукуматида бундай катта ҳарбий куч йўқ у бор-йўғи бир неча ҳарбий қисмлар ва қипчоқ отлиқ солдатларига таянарди.\nМухториятчилар 29дан 30 январга ўтар кечаси оқ гвардиячилар ёрдамида инқилобий қўмита жойлашган Қўқон қаъласига ҳужум уюштириш билан бир қаторда телефон станциясини ҳам эгаллаб олдилар. Аммо Қўқон ҳарбий инқилобий қўмитаси телеграф ва телефон алоқаси узулгунга қадар содир бўлаётган воқеа тўғрисида Тошкентга хабар бериб, ҳарбий ёрдам сўрашга улгурган эди. 31 январ кечаси соат учда Фарғонадан тўртта замбарак ва тўрта пулемёт билан қуролланган 120 (айрим маълумотларга қараганда 146) кишилик ҳарбий қисм етиб келди. Шу туннинг ўзидаёқ инқилобий қўмита Мухторият ҳукуматига талабнома йўллаб, кундузги соат учга қадар қурол-ёроғни топшириш, ваколатларидан воз кечиб, совет хукуматини тан олиш шартини қўяди. Мухторият ҳукумати аъзолари большевиклар талабини жавобсиз қолдирдилар. Шундан кейин инқилобий қўмита Мухторият аъзоларини ҳибсга олиш тўғрисида қарор чиқаради.\nАммо Мустафо Чўқаевнинг хотирлашича «31 январ кундуз соат 12 да Хўқанд большевикларининг бизга берган ультуматумини текшириб ўтирганимизда бизга тўхтовсиз милтиқ ота бошладилар . бу милтиқ отувчилар большевиклар бўлиб чиқди. Большевикларнинг ультуматумида бизга 2 соат муддат тайин этилган ва ул муддат 2 соат 20 минутда тўлар эди: нечундир алар шартномасини хилоф ҳаракатга киришиб муомила йўлини кесдилар. Шўрои исломия юртинда ҳукумат қўшинларидан бошқа халқда жийилғон эди. Большевик солдатлари яқинлашиб келарлар, деган хабарни эшитиб бошқа халқ тарлан кибик хукумат кишиларида иккинчи бош қўширға йўл қолмағач тарқалишдилар. Чунки халқ ҳукуматининг алида бўлса келишурмиз, большевикларга қарши қурол кўтармангиз»-деган сўзига қулоқ солмай, ҳар қайси боринча сўғиш асбобларини олиб ўрамга чиқдилар. Большевикларнинг ваъдалариндан илк ота бошловлари халқнинг кўнглини, олар муваққат ҳукуматигина туғил, бутун халққа қарши ҳаракат бошладилар, деган қўрқув солди. Бу вақт муваққат хукуматнинг йўли бутунлай кесилган эди. қўқонда бўлган бу кўнгилсиз воқеани сиёсий сабабларидан бошдан аёқ ёзувни ҳозирги замон кўтармий».\nМиллий озодлик ҳаракати иштирокчилари қатл олдидан\nАна шу тариқа, Қўқон шаҳрида большевиклар махаллий аҳолини қириб ташлашдан иборат оммаивй қатоғонларни бошлаб юбордилар. Туркистон ўлкаси ХКС Туркистон Мухториятига четдан келадиган ҳар қандай ёрдамни олдини олиш чораларини кўрди. 1918 йил 14 февралда бутун Фарғона водийсида ҳарбий ҳолат эълон қилинди. Фарғона темир йўлида эса қамал ҳолати жорий этилди.\nАлбатта бундай оғир шароитда Туркистон муҳторияти ўзини-ўзи ҳимоя қилишга ожиз эди. Мухториятчилар бошланган даҳшатли қирғинга қадар тинч воситалар йўли билан ҳокимиятни қўлга олишга ишонар эди. Шунга қарамай, мухториятчилар совет қўшинлари ҳужумини уч кун қайтарди. Улар қўлга тушган нарсалар-таёқ, болта, кетмон, ошпичоқ, тошлар билан қуролланган эди.\n«Туркистон-туркистонликлар учун!» шиори билан чиққан мухториятчилар муқаддас уруш-ғазоват эълон қилдилар ва вилоятлардан ёрдам кутдилар. Бироқ, афсуски, мухториятчилар бошқа жойлардан етарли даражада ҳарбий ёрдам олишмади.\nМухтор хукумат вазиятнинг ниҳоятда оғир эканлигини ҳисобга олиб сўнгги ва охирги имкониятни ишга солди ҳамда большевиклар билан бошланган музокара ташаббускори бўлди. Бу музокора 17 февралда бошланди. Музокарада мухториятчилар қуйидаги талабларни ўртага қўйдилар: 1. Шаҳарни биргаликда бошқариш ва унинг таркибида мухториятчиларнинг кўпроқ вакиллари бўлишини таъминлаш.2. Ҳарбий қаълани шу органнинг назорати остига олиш.3. Милициядан бошқа барча кучларни қуросизлантириш. Ўлкада совет ҳукуматининг шариатга зид декретларини бекор қилиш.\nАммо инқилобий қўмита Мухториятчиларнинг бу таклифларини рад этди. Мухтор ҳукумат қандай бўлмасин қон тўкмаслик учун ҳаракат қилдилар. Ҳарбий вазир полковник М. Чанишев инқилобий қўмитага ультуматум қўйиб, соат 4 гача қаълани топширишни талаб этди.\nАммо мусулмон ишчи ва деҳқонлар конференцияси қатнашчилари ультуматумни қайтариб олишни талаб қилдилар.\n«Шўрои уламочи»лар ўз тарафдорлари билан бунга норозилик билдириб, ультиматумни қайтариб олишга қаршилик қилдилар. Мухторият хукумати аъзолари ўртасида ўзаро ихтилоф келиб чиқди. Мустафо Чўқай ўғли бошчилигидаги ҳукумат маҳкамаси ағдарилди ва хукумат бошқаруви Қўқон шаҳар милицияси бошлиғи Кичик Эргашга ўтади. 18 февралдан 19 февралга ўтар кечаси Тошкентдан ўлка ҳарбий комиссари Е.Перфильев бошчилигидаги замбараклар билан қуролланган қўшин етиб келди. Перфильев шаҳарни уч тарафдан ўраб олиб, 19 феврал куни эрталаб Эргашга талабнома йўллади. Эргаш унинг талабларини бажаришдан бош тортгач, Перфильев Қўқон шаҳрини 12 замбаракдан ўққа тутди. Кундуз соат 1да бошланган ўқ ёмғири шомгача шаҳарни вайронага айлантирди. Аммо шунга қарамай, мухториятчилар таслим бўлмай, ҳар бир бинони, ҳар бир дўконни, ҳар бир карвонсаройни мардларча ҳимоя қилдилар.\nЭртаси куни -20 феврал тонгида вайрон этилган шаҳарга пиёда қўшинлар ва дашноқларнинг жанговар қисмлари кирди. Қўқон ўт ичида қолди. Қўқондаги хунрезликлар, қатоғон даҳшатларини амалга оширганларнинг ўзлари ҳам эътироф этганлар. Ўлка ҳарбий комиссари Е. Перфильев жанг тафсилотларини шундай хикоя қилди. «Мачитларни яна бир неча маротаба тўпдан ўққа тутишга тўғри келди, қизил гвардиячилар бўғизланган Европаликларнинг жасадларини кўрганда шундай тутақиб кетдиларки, уларни ҳеч қандай куч тўхтатиб қололмасди, аскарлар олдидан чиққан ҳамма нарсани яксон қилиб кетавердилар. Ҳатто шундай ҳолат рўй бердики 5 та қизил гвардиячи ерли бандитларнинг 200 тасини олдига солиб қувлади. Отряд катта қаҳромонлик кўрсатди. Жанг иштирокчилари орасида бирорта ҳам қўрқоғи йўқ эди. Биз қийинчилик билан Тошкўприкни қўлга киритдик ва Эски шаҳарга ёриб кирдик. Исёнчилар тўдаси Скобелев томонга чекинишди.\nБадавлат кишилар қимматбаҳо бойликларини, пулларини ўзлари билан олиб қочдилар, лекин нарсалари ўзларига насиб этмади. қочаётганларни тезотар тўпдан ўқ узиб янчиб ташладик, бир қисмини эса орқага чекинишга мажбур этдик. Уларнинг кўрпа-ёстиқлари, гиламлари, қимматбаҳо нарсалари йўлда сочилиб қолди.»\nҚўқонда даҳшатли фожеалар ва қирғинларни ўз кўзи билан кўрган ва унинг шахсан иштирокчиси М.К.Шкорупанинг иқрори айниқса диққатга лойиқдир: «Тинч аҳолининг уйлари, Туркистон Россия учун ҳам тансиқ бўлиб қолган манфактура, ғалла омборлари ёнарди. Қўқон уч кун ўт ичида қолди». «Ўша кунларда,-деб ёзади тарихшунос Шомагдиев Ш.А.,-талончиликлар ҳам авж олган. Аскар, қизил гвардиячиларга бўйсинмай қолган оломон, майда буржуазия нима бўлса шуни талаб, тошиб кета бошлади. Эски шаҳар ва барча дўконлар тижорат фирмалари, савдо қаторлари, банклар, майда хонодонлар талон-торож қилинди. Толончилар талаган мулкларини аравага ортиб, вокзал ва қаълага ташидилар. У ерда бегона мулкни бўлиб олиш бошланди».\nСовет хукуматининг Туркистон мухториятини қонга бостириш учун дошноқлар отрядидан фойдаланиши Қўқонда хаддан ташқари хунрезликларни ошириб юборди.\nДошноқлар Қўқонда шифохонани ёқиб юборди унда 500 та ярадор ва касаллар бор эди. Қўқон пахта заводи ишчиларининг 50 та хонадонини аъзолари сўйиб ташланди. Қўқон шаҳрининг ўзида 10 махалла ахолисини сўйиб ташлаб, болаларни жовдидан ўтказди.\nҚўқон аҳолиси даҳшатли қирғиндан ваҳимага тушиб шаҳарни тарк эта бошлади. Қўқон уч кун маъшала бўлиб ёнди. Уйлар, газлама омборлари, нон дўконлари куйиб кул бўлди. Эски шаҳарнинг учдан бири тўлиқ вайрон этилди. қўқонда даҳшатли манзара ҳосил бўлди. Ҳамма ёқда ўликлар уйими. Уларнинг бир қисми куйиб кетган. Инглиз айғоқчиси майор Блэккер маълумотига қараганда портловчи моддалар ва тўплар ёрдамида қилинган хужум пайтида шаҳар бутунлай вайрон этилган, ўша куннинг ўзида 3000 га яқин одам ўлган. Айрим маълумотларга кўра, шу фожеали қирғин оқибатида 10000 дан зиёд киши ҳалок бўлган. Шаҳараг 1918 йили келган инглиз капитани А. Брун уни ярим бўш ҳолида кўрган. Унинг ёзишича, шаҳарни босиб олишда иштирок этган немис, австриялик, венгр асирларидан ёнланган солдатлар 100000 сўмдан ортиқ пулни ўмаришган.\nАйниқса армани миллатига мансуб дашноқлар Қўқон шаҳрида мудхиш ваҳшийликларни амалга оширдилар. Қўқонда амалга оширилган оммавий қатоғонларнинг қатнашчиларидан яна бири А.Т. Каравайцев ўз эсдаликларида бундай ёзади:\n«Коновалов тўдасидаги арман дашноқлари ўзбошимчаликни ҳаддан ошириб юбордилар. Улар Қўқонга келгунча тинч аҳолини талаб, қирғин қилган»лар.\nСовет ҳукумати қўшинлари эски шаҳарни, айниқса савдо тармоқларини, дўконлар, расталарни, омборларни таладилар, қолганларига ўт қўйиб ёндириб юбордилар. Дошноқи арманлар мусулмонлар яшайдиган хонодонларга бостириб кирдилар, ҳеч кимни аямасдан қирғин қилдилар, ҳатто қариялар ва ёш гўдакларга ҳам раҳм қилмадилар. Ёш қизларнинг номусларини ҳақоротладилар, аёл жувонларни эса эрлари кўз олдида зўрладилар. Ибодотхоналар, масжид ва мадрасаларни вайрон қилдилар. Ҳамма ерда қамоққа олишлар бошланди. Бунда «Муваққат ҳукуматига бирон-бир алоқаси борларни қамоққа олишди ва қаълага жўнатишди. Ордер (рухсатнома) билан ва ордерсиз қамоққа олишди. Кўпгина қамоққа олишлар «ўзбошимчалик» деб тан олинди. Айрим қамоққа олинганларни сув ва терговсиз отиб ташланди».\n1918 йил 20 февралда Туркистон мухторияти ағдарилгач Туркистон мухторияти хукумати таркибида бўлган 54 аъзоларидан 30 киши хибсга олиниб суд қилинди. Қолганлари эса яширинади. Бир қисми хорижга қочади, бошқалари эса яширин фаолиятга ўтиб, совет хукуматига қарши курашнинг яширин формасини танлайди.\nТуркистон мухториятини ағдариш жараёнида Қўқон ўт ичида қолди. Қўқон шаҳридаги почта 1000дан ортиқ магазин ва дўконлар ёниб кул бўлди. 1500дан ортиқ ахолининг уйлари ёниб кўчада қолишди.\nҚўқонни ташлаб кетишга мажбур бўлган Мухтор ҳукуматнинг аъзолари Фарғона шаҳрига бориб халқни намойишга чорладилар. Уларни туб ерли маҳаллий аҳоли қўллаб-қувватлади. Лекин совет ҳукумати бу харакатни ҳам қатағон машинаси қизил армия ёрдамида қонга ботириб бостирди. Мухтор ҳукумат аъзоларидан Хидоятбек Оғаев, Миродил Мирзааҳмедов қатл этилган. Носирхон Тўра Наманганда, С.Герцфельд Самарқандда, Обиджон Маҳмудов Бухорода қўлга олинган. Уларни турли йилларга озодликдан махрум этдилар.\nУбайдулла Хўжаев, Абдулҳамид Сулаймон (Чўлпон) Қўқондаги фожеавий қирғинларни Ашхабоддан Самарқандга келаётганларида йўлда эшитдилар ва улар ўз йўлларини ўзгартириб Оренбург томон йўл олдилар. Бу ерда улар Аҳмад Закий Валидий Тўғон билан учрашдилар. У Оренбургда Бошқирдистон муҳториятининг ички ва ҳарбий ишлари билан банд эди.\nСовет хукумати Туркистон мухториятини тугатиш боҳаноасида ўлка халқларини қирғин қилиш, дахшатли қатағонларни бошлаб юборди. Қизил армия ва хусусан арман дашноқлари Қўқон шаҳридаги даҳшатли қирғинлар ва ёндириш-вайронагарчиликлар билан чекланиб қолмадилар. Улар Қўқон фожиалари баҳонасида бутун Фарғона водийсини вайрон қилиб, култепага айлантирмоқчи бўлдилар. Бу йўл билан совет хукумати маҳаллий аҳолини қўрқитиб умуман бош кўтараолмайдиган қилиб қўймоқчи бўлдилар. Тарихчи олим Ш. Шомагдиев берган маълумотларга қараганда мухтор ҳукумат ағдарилгач ҳам ваҳшийлик давом этгани яққол кўринадаи. Қўқон ва унинг атрофидаги тинч аҳолини талаш ва ўлдириш ҳолатлари тўхтамади. Фақат Қўқоннинг ўзида уч кун давомида 10 минг киши ўлдирилди. Қизил аскарлар ва дашноқлар аҳолини дахшатга солиш, қўрқитиш мақсадида 1918 йилнинг бошларида Фарғона водийсидаги 180 шаҳар ва қасабани ёндириб кулини кўўкка совирдилар. Ана шу даҳшатли қирғин пайтида Марғилон шаҳрида 1000, Андижон шаҳрида 6000, Наманган шаҳрида 2000, Бозорқўрғон ва Қўқонқишлоқ атрофларида 4500 туркистонлик мусулмонлар шоҳид бўлдилар. Бу албатта ўлка халқларининг мустамлакачи совет ҳукуматига нисбатан қаҳр-ғазаби ва нафратининг кучайишига сабаб бўлди.\nУшбу даҳшатли воқеалардан сўнг ҳарбийлар Қўқон шаҳрини тарк этдилар. Солдатлар ва қизил армия «ўзлари билан вагонларда таланган миллий бойликлар ва кўплаб вагонда асирларни» олиб кетдилар. Ҳарбий советнинг қарорига биноан шаҳарда замбараклар билан қуролланган алоҳида махсус бўлим қолдирилди.\nСовет тузуми бу вахшийликни қўрқитиш учун амалга оширди, у Марказнинг розилигисиз «Мухторият»ни Туркистонда ҳеч ким ва ҳеч қачон ўзбошимчалик билан барпо этмасин деган мақсадни кўзда тутди. Шу ўринда айтиб ўтиш керакки, Туркистон Мухторияти тор-мор этилгач, 1917 йил декабрида қозоқ миллий демократлари томонидан Оренбургда ташкил этилган Алаш-Ўрда автономияси ҳукуматининг тақдири ҳам 1920 йил март ойида шундай бўлди.\nТуркистон мухторияти хукумати аъзоларини ва уларни тарафдорларини таъқиб этиш, уларни қатағон домига тортиш сиёсати совет ҳокимияти томонидан бир зум бўлса-да тўхтатилмади. Аксинча кейинроқ бўлса-да уларни бутунлай жисмонан йўқ қилиб ташланди.\nОГПУнинг Ўрта Осиёдаги Мухтор вакиллиги ҳузурида ташкил қилинган “учлик”нинг 1930 йил 27 октябрдаги суд йиғилишида Туркистон мухтор хукумати аъзоларидан бўлган Носирхонтўра Саидкамолхонтўраевни 56 ёшида ўтмишида совет ҳокимиятига қарши аксилинқилобий “Қўқон мухтор хукуматида вазир лавозимида ишлаган” 1925 йилдан 1928 йилга қадар совет хукуматига қарши фаолияти учун қамалган. Ҳозирда ҳам совет тузумига қарши ташвиқот олиб бормоқда деб отувга ҳукм этди. Худди шу кунги йиғилишда “учлик” Носирхонтўра Саидкамолхонтўраевнинг оила аъзолари ва маслакдошлари устидан ҳам хукм чиқарди. Носирхонтўранинг фарзандларидан Дадахон эшон Носирхоновни отувга, Хасанхон Носирхонтўраевни 6 йилаг қамоқ жазосига хукм этилди. Носирхонтўра Саидкамолхонтўраевнинг шогирдларидан Муллафозил Бобомуҳаммедов, Мулланўмон Каримовларни дастлаб отув жазосига хукм этиб, сўнгра ижтимоий келиб чиқишини ҳисобга олиб отув жазоси 10 йиллик концлагерга қамоқ билан алмаштирилди, Юлдашев Муллатожибойни ҳам 10 йилга озодликдан махрум этди. Носирхонтўранинг хотинини акаси Сайдулло Мақсудовни 5 йилга озодликдан махрум этилди.\nАммо зўрликка, босқинчиликка асосланган ва Туркистон мухториятини тугатишга қаратилган Совет ҳукуматининг шафқатсиз оммавий қатоғон сиёсати меҳнаткаш халқ оммаси кўзи олдида бу хукуматнинг асл мақсади ва моҳиятини очиб ташлади. Натижада бутун Туркистон халқлари истиқлол учун, эрк ва миллий озодлик учун курашга отландилар.\nСовет ҳокимиятининг Қўқон шаҳрида амалга оширган даҳшатли оммавий қатоғонларидан ҳатто Туркистонда яшаётган Европа миллатига мансуб эсерлар, кадетлар ва меньшевикларнинг вакиллари ҳам нафратланган эдилар.\nМеньшевик-интернационалистлар фракциясининг бошлиғи Х.Л. Вейнштейн Тошкент шаҳар Советининг 1918 йил 23 февралдаги йиғилишижда Республика Ҳарбий Комиссари Е. Перфильевнинг қизил гвардиячи жангчилари билан Қўқонда даҳшатли қирғин қилганини тафтиш этиш керак ва айбдорлар жавобгарликк тортилиши лозим, деб талаб қилди. Жумладан у шундай деган эди: «Қизиқ, синфий кураш номи билан арманлар ва форсларнинг ўзаро миллий келишмовчиликлари хақидаги гаплар, мусулмонлардан қандай қилиб ҳимояланишимиз лойиҳаси тўғрисидаги фикрлар қулоққа чалинмоқда. Биз синфий кураш ўрнига миллий кураш олиб боряпмиз, бу аҳволни, шубҳасиз, табиий ҳол деб ҳисобга олмаймиз. Лекин у мантиқан тўла советларнинг Туркистон ўлкасида олиб бораётган сиёсати оқибатидир. Ўлкада мусулмонлар хоҳиш-иродаси билан ҳисоблашмай туриб социализм қуришга интилмоқдамиз. Ўртоқ Перфильев меҳнаткаш мусулмон оммаси муҳториятини хоҳламади, қўллаб-қувватламади, деб таъкидлаб ўтди. Ўртоқ Перфильевнинг ўз фикрини исботлашга асоси борми? Унинг асоси шундаки, қайсики мусулмонлар тўпдан ўққа тутилгандан кейингина ўзларини бўйсинишга тайёр эканликларини билдирганини назарда тутаётган бўлса керак.\nЕрли халқ Куропаткинга ўзларининг итоатгўйлигини ўшандай усуллардан кейингина билдирмаганмиди? Ўртоқ Перфильев Куропаткин қўллаган усуллар билан ёндошмоқни мулоҳаза қилаяпти. Маърузада биз фақат миллий қирғинларни кўраяпмиз: бундай усулни подшо монархияси қўллаган. қайси социалист буларга ишониши мумкин? Сиз Туркистонни ташлаб чиқиб кетасизми? Агар бу ерли халқнинг хоҳиш-иродаси бўлса-чи? Кимки бу тўғрида гапирадиган бўлса, сизлар даров унинг овозини ўчирасизлар. Йўқ сизлар социалист эмас, ўша импералист, ўша истилочисизлар. Вейнштейн ўз фикрини давом эттириб…. Интернационалистлар фракцияси номидан зудлик билан рўй берган воқеани тафтиш қилиб, ўрганиб чиқувчи комиссия тузишни, инқилобнинг қизил байроғига кимки доғ туширган бўлса, оддий гвардиячидан тортиб, отряд командиригача ҳамма-ҳаммасини қаътий жавобгарликка тортишни талаб қиламиз. Биз учун айрим кишиларнинг шуҳрати эмас, демократиянинг виждони ва тутган йўли аҳамиятлидир. Инқилоб байроғидан доғни ювиб ташлаш керак. Айбдорлар қонун олдида жавоб беришлари лозим».\n1918 йил январ ойидаёқ Скобелев шаҳар хокими В.Д.Дориомедов «Знамя свободў» газетасида мухториятчиларга ҳайрихохлик билдириб, «Рус большевиклари ҳар қандай муҳториятни тан олмади ва мазлум халқлар ўз хуқуқлари ва тақдирини хақиқатан ўзлари белгиламоқчи бўлганларида бунга йўл қўймади» деб ёзган эди.\nТуркистон мухториятига қарши амалга оширилган қатағон сиёсатини баъзи бир большевик арбобларнинг ўзлари ҳам танқид қилган эдилар. Жумладан, совет ҳукумати арбобларидан Д.Ж.Манжара шундай деган эди: «Миллий сиёсатда йўл қўйган хатоларимиз туфайли Қўқон мухторият вужудга келди… Уни йўқотиш пайтида яна бир хатога йўл қўйдик. Қурол аслаҳаси деярли бўлмаган мухториятчилар жойлашагна эски шаҳарни қамал қилиш ўрнига биз тўплардан ўққа тутдик, кейин дашноқларнинг қуролли тўдаларини ишга солдик. Натижада талон-тарож, номусга тегиш, қирғин бошланди. Бундан мухториятчиларга алоқаси бўлмаган тинч аҳоли катта зарар кўрди.»\nБулардан кўриниб турибдики Туркистон мухториятининг тугатилиши жараёнида совет хокимиятининг қатоғон сиёсати нафақат ерли халқ балки бошқа халқларнинг жумладан, ўша тузум учун хизмат қилаётганларнинг ҳам қаҳр ғазабини қўзғатди. Туркистон муҳторияти миллатларнинг ўз тақдирини ўзи белгилаш масаласини демократик йўл билан хал этишга бел боғлаган халқ ва унинг илғор зиёлилари заковати ва иродаси заминида вужудга келган эди. Табиийки, зўровонлик, шовинизм билан қуролланган янги мустабид большевиклар режими миллий мустақилликка интилишнинг ҳар қандай кўринишига тиш тирноғи билан қарши чиқди. Синовдан ўтган усул-халқни алдаш, шафқатсиз қириш, талаш, қатоғон қилиш бу галл ҳам ишга солинди ва эзгу ниятлар, катта мақсадлар билан юзага келган миллий демократик хукумат хали тўлиқ шаклланиб улгурмаёқ йўқ қилинди. Туркистон Мухторияти хукуматининг ағдарилиши туркистонликларни большевиклар режимига қарши ўз она Ватанларини ҳимоя қилиш учун қўлларига қурол олишга мажбур этди. Бу қуролли ҳаракатнинг моҳияти миллий озодлик анъаналарининг давоми бўлиб, истиқлол учун кураш эди. Бу билан Туркистонда оммавий антисовет ҳаракати бошланди. Миллий озодлик кураши анъаналарини ўзида намоён этган истиқлолчилик ҳаракатининг хусусияти ўша даврдаги «Туркистоннинг Россиядан озодлиги учун!», «Золимларсиз Туркистон учун!», «Туркистон-туркистонликсиз учун!» каби сиёсий талабларида ёрқин намоён бўлди.


iPhone 8 смартфонларини ишлаб чиқариш икки бараварга қисқариши кутилмоқда » Ўзбекистон янгиликлари – Zamin.uz\nApple компанияси iPhone Х сабаб iPhone 8 смартфонини ишлаб чиқаришни икки бараварга қисқартиради. Ишлаб чиқарилиши йўлга қўйилган бу гаджетнинг жаҳон савдоси унга сафарбар этилган маблағларни оқламаяпти. Инсайдерларнинг бу ҳақидаги хабари корпорация акциялари нархини 1,5 фоизга пасайтирди.\nМашҳур бренднинг янги қурилмасига талаб у қадар катта бўлмаётганига доир хабарлар тўлқини фонида Apple'нинг қимматбаҳо қоғозлари нархи пасайди. Таъкидланишича, дунёнинг кўплаб мамлакатларида iPhone 8 сотувларига нисбатан iPhone 7 смартфони муваффақиятли сотилмоқда. Манбаларнинг хабар беришича, корпорация штаб-квартирасида жорий йилнинг ноябрь-декабрь ойидан iPhone 8 смартфонини ишлаб чиқариш суръатларини пасайтириш тўғрисида қарор қабул қилинган. Экспертларнинг тахминларига кўра, корпорациянинг ярми iPhone 8 ва iPhone 8 Plus смартфонларини ишлаб чиқариш билан банд, иккинчи ярми эса iPhone X ва Watch ақлли соатларини ишлаб чиқариш билан шуғулланмоқда.\nБуюртмалар ва реал савдолар ҳажми пасайганидан кейин ишлаб чиқаришнинг 60-70 фоизи йил охирига бориб янги моделни ишлаб чиқаришга йўналтирилади. iPhone X релизи ноябрь ойи бошига мўлжалланган, гаджет энг янги Face ID технологияси билан таъминланади, смартфон сотувларининг илк босқичида ўткир танқислик кузатилиши тахмин қилинмоқда.


Чемпионнинг табриги – Сурхон тонги\nБош саҳифа / Спорт / Чемпионнинг табриги\nНоябр 24, 2017\tСпорт Изоҳ қолдириш 606 Кўрилди\nТермиз улуғ зотлар маскан тутган заминдир. Бу юртнинг одамлари очиқкўнгиллиги, сахийлиги, самимийлиги ва меҳнатсеварлиги билан, қолаверса, жаннатмакон воҳаси ва дунё тамаддунига беназир ҳисса қўшган буюк зотлари ва алп ўғлонлари билан ҳам маълум ва машҳурдир.\nБугунги давр ёшларига ҳавас қиламиз! Собиқ иттифоқ даврида “юқори”дан бўладиган босим туфайли бармоқ билан санарли спортчиларгина жаҳон ареналарига чиқариларди. Ўзбекмисан, демак, йўл йўқ! Бу тўсиқни енгиб ўтишингиз учун ҳайратомуз натижалар кўрсатишингиз лозим бўларди. Баъзан ўшандек ҳолларда ҳам ноҳақликка учрардингиз. Осмон йироқ, ер қаттиқ. Шу боис битта-яримтагина олтин медаль соҳибига айланарди.\nБугун-чи? Истиқлолнинг шарофати билан юзлаб, минглаб спортчи ўғил-қизларимиз дунё аҳлини ҳайратга солиб, жаҳон миқёсида ўтказиладиган чемпионатларда ғолиблик шоҳсупаларининг юқорисидан ўрин олишмоқда. Бундай ёшларимиз билан нафақат биз, ўзимиз, дунё аҳли ҳам фахрланмоқда! Эътироф этмоқда. Албатта, фарзандларимизнинг бундай юксак ютуқларга эришишларида мураббийларнинг қўшаётган ҳиссаси бемисл эканлигини ҳам эътироф этиб йтишимиз лозим.\nМен ушбу турнир иштирокчиларига зафарлар тилаш билан бирга Термиз шаҳри нафақат республика, ҳатто жаҳоннинг нуфузли чемпионатлари ўтказиладиган марказга айланишини тилаб қоламан!\nбокс бўйича жаҳон чемпиони,\nОлдинги Колледжда тадбиркорлик\nКейинги Мунчоқ таққан йигит


Тошкентда ака укасини ҳимоя қилаётиб дўстини пичоқлаб қўйди\n14:39 / 11.06.2015\nТошкентнинг Чилонзор туманида содир бўлган кўнгилсиз ҳодиса икки кишининг оғир тан жароҳати олиши билан якунланди. Тафсилотларни “Огоҳ” нашри келтирди.\nБоир Баҳромов уйида дўсти Дилмурод Пардаев билан ароқ ичиб ўтирганида укаси – Ботир Баҳромов келиб қолган. Ака ўз укасига ҳам қадаҳ тутган. Учовлон икки шиша ароқни тугатиб, зиёфатни кўчада давом эттиришга қарор қилишган. Кафеда уларга Дилмуроднинг таниши Бобур қўшилган.\nЯна икки шиша ароқ ичилгач, ширакайф Дилмурод Бобур билан жанжаллаша бошлаган. Лекин Ботир уларни ажратишга ҳаракат қилганда, “йигитча”нинг сўзлари Дилмурод оғир ботган ва эндиликда унга зўравонлик қила бошлаган.\nБотир уйга кетиб қолган. Қолган улфатлар ҳам унинг ортидан етиб боришган. Дилмурод билан Ботир ўртасида келиб чиққан тўполонда биринчиси ногаҳон ош пичоғи билан Ботирнинг кўкрагига зарба берган.\nУкасининг яраланганини кўриб, кайфи тарқаган Боир Дилмуродга ташланган ва ош пичоғини унинг қорнига икки марта санчган.\nТўполонни эшитган қўшнилар ҳуқуқ-тартибот ходимларини чақиришган. Воқеа жойига етиб келган тартиботчилар жанжалкашларни олиб кетишган. Ярадорлар шифохонага етказилган.\nВоқеа юзасидан суриштирув ишлари олиб борилиб, воқеа иштирокчиларига тегишли жазо тайинланган.


Жанубий Корея Ўзбекистонда олтин қазиш билан шуғулланадиHaqida.net\nHome Dunyo Жанубий Корея Ўзбекистонда олтин қазиш билан шуғулланади\nТОШКЕНТ, 21 ноя — Sputnik. Ўзбекистон давлат геология қўмитаси ва бир қатор Жанубий Корея компаниялари Ўзбекистонда жойлашган олтин конларини ўрганиш ва ишга тушириш борасида бир қатор шартномалар имзолашди, деб хабар қилмоқда Sputnik мухбири.\nДавлат Геология қўмитаси вакилининг хабарларига кўра, дастлабки босқичда Корея томони Ўзбекистондаги фойдали қазилмалар майдонларни ўрганиш ва янги конлар топиш учун 10 миллион доллар йўналтиради.\n“Ундан ташқари, биз Навоийда жойлашган “Саутбай” вольфрам конидан Кореянинг Shindong Resources компанияси билан ҳамкорликда фойдаланишда давом этамиз. 2018 – 2019 йилларда хом-ашё базасини кенгайтириш режалаштирилмоқда”, — деди суҳбатдош.\nУшбу кунларда Жанубий Кореяда эришилган яна бир муҳим келишув – Ўзбекистонда Hanjin D&B компанияси билан ҳамкорликда замонавий гидрофикацияланган қазиш ускуналари ишлаб чиқаришни йўлга қўйиш режалаштирилмоқда.\nFlickr/ Bank Of EnglandМарказий банк илк бор Ўзбекистон олтин-валюта захиралар миқдорини эълон қилдиЙил давомида нефт-газ ва геологик соҳалар учун 15та асбоб-ускуна жамланмалари ишлаб чиқариш режалаштирилган. Ишлаб чиқарилаётган маҳсулотнинг айрим бўлаклари 50%гача локализация қилиниши ҳам режалаштирилган.\nЭслатиб ўтамиз, Ўзбекистон энг йирик олтин, уран, мис, калий тузлари, фосфорит ва каолин заҳиралари жойлашган 10 мамлакат қаторидан ўрин олган. Олтин ва уран қазиб олиш бўйича республика дунёда етакчи ўринлардан бирида.


КУРСАНТЛИК САРИ ОДИМ\nПойтахтимизнинг Юнусобод туманидаги «Ўзэкспомарказ» ҳамда Олмазор туманидаги «Ўзкўргазмасавдо» мажмуасида Мудофаа вазирлигига қарашли олий ҳарбий таълим муассасаларига ўқишга кириш учун ҳужжат топширган абитуриентлар тест имтиҳонлари топширди.\nЭрта тонгдан мажмуалар жойлашган ҳудуд ҳар кунгидан-да гавжум бўлди. Ҳамма ҳаяжонда. Соат 8-00. Абитуриентларга бинога кириш учун рухсат берилди. Босқичма-босқич текширувдан ўтказилган абитуриентлар ўзлари учун ажратилган ўринларга жойлаша бошлади. Имтиҳон бошланишига ҳали ярим соат вақт бор. Биз бу вақтдан унумли фойдаланган ҳолда бинога кириб келаётган абитуриентларни суҳбатга тортдик.\nИлк суҳбатдошимиз шартнома бўйича ҳарбий хизматчи, оддий аскар Илёс Муродов мана, икки йилдирки, Қуролли Кучлар сафида хизмат қилади. У бундан уч йил аввал Тошкент олий умумқўшин қўмондонлик билим юрти (ҳозирги Қуролли Кучлар академияси)га ҳужжат топширган. Афсуски, омади келмаган.\n– Олий ҳарбий таълим муассасасига ўқишга киролмаганимдан кейин армияга кетдим ва хизматни шартнома бўйича давом эттиришга қарор қилдим, – дейди у. – Офицер бўлиш – болаликдан орзуим. Унга етишишим керак.Тўғри, бу борада фақат орзунинг ўзи камлик қилади. Бунинг учун интилиш, билим олиш керак. Хизматдан бўш вақтларимда имтиҳон бўладиган фанлар бўйича билимларимни оширдим. Натижани албатта, вақт кўрсатади.\n– Ўтган йили ҳам Қуролли Кучлар академиясига ҳужжат топширганман. Лекин ўқишга киролмадим, – дейди яна бир суҳбатдошимиз Нодир Холмўминов. Муваффақиятсизлик сабабини омадсизлик эмас, балки етарлича билим олмаганимда, деб билдим. Вақтни қўлдан бой бермай қўшимча машғулотларга қатнадим. Бу йил ўзимга, билимимга ишончим баланд. Шунинг учун имтиҳондан чўчиётганим йўқ.\nИмтиҳон ўтказиладиган биноларга ўрнатилган соат 9-00га бонг урди. Ниҳоят, имтиҳон бошланди. Шу куни абитуриентлар уч гуруҳга бўлинган ҳолда тест синовларини топширди. Тест жараёнининг ҳаққоний, шаффоф ва адолатли ўтиши ҳамда тартиб-интизомни сақлаш учун ҳар бир павильонга кузатув камералари қўйилди, гуруҳлар орасига педагоглардан иборат назоратчилар бириктирилди.\n– Абитуриентлар физика, математика, она тили ва тарих фанидан имтиҳон топширяпти. Тест саволлари мактаб, лицей ва коллеж дарсликлардан олинган бўлиб, давлат таълим стандартида белганган тартиб асосида тузилган. Шунинг учун ҳам абитуриентлар бу саволларни ечишда ҳеч қандай қийинчиликка ёки муаммога дуч келмайди, – дейди Давлат тест маркази бош мутахассиси Мергул Абдуллаева. – Бир нарса қувонарлики, кейинги йилларда абитуриентлар учун тузилаётган тестлар мукаммаллаштириляпти, қайта-қайта экспертизадан ўтказиляпти. Мақсад абитуриентларга қулайлик яратиш. Улар тест имтиҳонига фақат дарсликлар доирасида тайёргарлик кўрсин, тестда мавҳум, нотаниш саволларга дуч келмасин. Натижа эса кутганимиздек ижобий бўляпти.\nШу куни ота-оналарнинг имтиҳон жараёнини онлайн тарзда кузатиб боришлари учун ҳам имконият яратилди.\nКутилганидек 10 июль куни барча олий ҳарбий таълим муассасаларида тест синовлари натижалари эълон қилинди. Яъни ғалвир сувдан кўтарилди. Энг асосийси, билимли, иқтидорли ва жисмонан етук ўғлонларгина олий ҳарбий таълим муассасасида таҳсил олиш имкониятини қўлга киритди.\n– Шу вақтгача, ўқиганларим, ўрганганларим асқатди. Имтиҳондан яхши натижага эришдим: 203,3 балл тўплабман, – дейди Нўъмонжон Эшдавлатов. – Чирчиқ олий танк қўмондонлик-муҳандислик билим юртида таҳсил олиш – энг катта орзуим эди. Мана орзуим ушаляпти. Ўқишга кирганим ҳақидаги хабарни эшитган яқинларимнинг қанчалик хурсанд бўлганини кўрсангиз эди. Уларнинг қувончини кўриб, ўзимни икки карра бахтиёр сезяпман. Шу кунга қадар хаёлимда фақат «яқинларим ва устозларимнинг ишончини оқлай олармиканман?» деган савол муҳрланган эди. Хайрият, юзим ёруғ бўлди.\n– Ҳаяжонимни таърифлашга сўз ожизлик қилади, – дейди шартнома бўйича ҳарбий хизматчи, оддий аскар Шерзод Жалолиддинов. – Ҳа, инсон ҳаракат қилса, интилса ўз олдига қўйган орзу-мақсадларига, албатта эришар экан. Исм-фамилиямни энг юқори балл тўплаганлар қаторида кўриб, қувониб кетдим. Бу менинг ҳаётдаги энг катта ютуғим. Офицер бўлиш – шарафли. Келажакда мана шу шарафга, Ватан ишончига муносиб бўламан!


«Кластер мулкини Қарши туманида қолдириш масаласи муҳокама қилинди». Ҳоким бошчилигидаги депутатлар тадбиркор мулкини тортиб олишни ҳам мақсад қилганмиди? – Дарё уз Янгиликлар\nГлавная / Сиёсат / «Кластер мулкини Қарши туманида қолдириш масаласи муҳокама қилинди». Ҳоким бошчилигидаги депутатлар тадбиркор мулкини тортиб олишни ҳам мақсад қилганмиди?\nAkbar 15.06.2020\tСиёсат Comments Off on «Кластер мулкини Қарши туманида қолдириш масаласи муҳокама қилинди». Ҳоким бошчилигидаги депутатлар тадбиркор мулкини тортиб олишни ҳам мақсад қилганмиди? 29 Показы\nSulton Тех Group иши бўйича чиқарилган суд қарорини муҳокама қилган Халқ депутатлари Қарши туман кенгаши тадбиркор Нурбек Эргашев раҳбарлигидаги кластернинг тумандаги мулкларини ҳудудда олиб қолишни мақсад қилган. Бу ҳақда «Дарё» мухбири билан суҳбатлашган депутат Феруза Аҳмедова маълум қилди.\nДепутатнинг айтишича, Халқ депутатлари туман кенгашининг олтинчи чақириқ, ўнинчи сессиясида кластер мулкларини Қарши туманида қолдириш масаласи ҳам муҳокама қилинган.\nSulton Тех Group корхонаси раҳбари Нурбек Эргашевнинг Қарши туманида қандай мулклари борлигини билмаймиз, аммо билганимиз давлат Конституциясида мулк ҳуқуқи кафолатланган.\nЭслатиб ўтамиз, Sulton Тех Group ишини кўриб чиққан Қарши туман Маъмурий суди ҳоким ва ҳокимлик мансабдорларига кластер фаолиятига аралашмаслик мажбуриятини юклаб, Silver fiber agro кооперацияси гувоҳномасини бекор қилганди.\nСессияда иштирок этган депутатлар — Феруза Аҳмедова ҳамда Дилором Тилаковаларнинг маълумот беришича, кластер мулкини тортиб олишдек эски замон сарқити муҳокама қилинган сессия ишида сенатор Абдураҳим Эркаев ҳамда туман прокурори ҳам иштирок этган.\nПред. ЕТТБ иштирокида Наманган вилоятида ичимлик суви таъминоти яхшиланади\nСледующая Карантин эффекти ортда қолдими? Тадбиркорлар Тошкентда етказиб бериш хизматларига бўлган талабнинг ўзгаргани ҳақида


22:00 / 16.11.2017 9535\nАндижонда Вазирлар Маҳкамаси ҳузуридаги Дин ишлари бўйича қўмита, Ўзбекистон Мусулмонлари идораси, Тошкент ислом университети ва республика Маънавият тарғибот маркази ҳамкорлигида ташкил этилган мазкур тадбирда Ўзбекистон Мусулмонлар идорасининг вилоят вакиллари, Фарғона водийсидаги диний таълим муассасалари раҳбарлари, имом-хатиблар иштирок этдилар. Шунингдек, конференцияда Қозоғистон ва Қирғизистон Республикалари муфтийлари бошчилигидаги делегация аъзолари қатнашди.\nМазкур тадбирнинг ўтказишдан асосий мақсад дунёда кечаётган мураккаб ижтимоий-сиёсий жараёнларнинг асл мазмун ва моҳияти, келиб чиқиши, унинг оқибатларини муҳокама этиш ҳамда хунрезлик ва бузғунчилик ҳолатларини муқаддас Ислом дини билан боғлаётган кучларга нисбатан диний соҳа ходимларининг якдил муносабатини белгилаш ҳамда уларга қарши курашиш чоралари тўғрисида келишиб олишдан иборат бўлди.\nЎзбекистон Республикаси президенти девони шўъба мудири Музаффар Жалилов ўз маърузасида мамлакатдаги диний соҳадаги ислоҳотлар, минтақада тинчлик-осойишталикни таъминлаш йўлида амалга оширилаётган ишлар кўлами ҳақида тушунчалар берди.\nВазирлар Маҳкамаси ҳузуридаги Дин ишлари қўмитаси раиси Ортиқбек Юсуповнинг маърузаси Ўзбекистоннинг халқаро майдонда диний экстремизм ва терроризмнинг олдини олиш, унга қарши кураш борасида олиб бораётган сиёсати моҳият-мазмунига бағишланди. Ўзбекистон Мусулмонлари идораси раиси, муфтий Усмонхон Алимов эса мамлакатда ижтимоий-маънавий муҳитни янада барқарорлаштиришда диний ходимлар олдида турган вазифалар хусусида тўхталиб ўтди.\n- Ўзбек, қозоқ ва қирғиз халқларини илдизи бир улкан дарахтга қиёслаш мумкин. Чунки, бир ҳаводан нафас олиб, бир ариқдан сув ичамиз. Динимиз, мазҳабимиз ҳам ягона. Демак, мақсад-у ўйларимизнинг ҳам бирлиги муқаддас динимиз софлигини сақлаш, ҳар қандай бузғунчилик ва фитналарга қарши курашда бизларни бирлаштириб туради.\n- Дунёнинг турли бурчакларида содир этилаётган террорчилик Марказий Осиёдан олисда бўлса-да, биз учун ёт эмас, - деди ўз сўзида Қозоғистон Республикасининг Жанубий Қозоғистон вилояти бош имом-хатиби Каримбек Аҳмаджон. – Негаки, бу, тинчликка тажовуз, сиз-у бизнинг осойишта ҳаётимизга ҳам таҳдиддир. Мазкур анжуман уч давлат уламоларини ҳамжиҳатликка, ўзаро бош қовуштириб ҳаракат қилишга чорлаётгани билан аҳамиятли, деб биламан.\nКун тартибида кўрилган масалалар бўйича Республика Маънавият ва маърифат маркази раҳбари ўринбосари Муҳаммаджон Қуронов, Тошкент ислом университети ректори Равшанбек Абдуллаев, Андижон вилояти ва Тошкент шаҳри бош имом-хатиблари Нуриддин қори Холиқназаров ҳамда Анвар қори Турсуновлар бузғунчи оқимларларнинг ҳар қандай кўринишига қарши маърифат билан курашиш, минтақада ижтимоий барқарорликни мустаҳкамлашни таъминлашга барча бирдек ҳисса қўшиши лозимлиги ҳақида ўз мулоҳазаларини билдирдилар.\nАнжуман доирасида республика «Тасвирий ойина» ижодий уюшмаси ташаббуси билан Андижон давлат университетида «Маърифат ва бағрикенглик тинчлик ва тараққиёт гаровидир» шиори остида фотокўргазма ташкил этилди. Меҳмонлар бу ерда «Уруш ва тинчлик», «Экстремизм ва терроризм оқибатлари», «Ёшлар хунрезлик ва бузғунчиликка қарши», «Диний ақидапарастлик ва дунё» ва бошқа мавзулардаги экспозицияларни томоша қилиб, фикр алмашдилар.


Сотилаётган гўштнинг сифатига ким кафолат беради? » "Kattaqo'rgon haqiqati" газетаси\nXarita: Демонстрационный сайт » Долзарб мавзу » Сотилаётган гўштнинг сифатига ким кафолат беради?\nВилоят ҳокимлигида ўтказилган аппарат йиғилишида ушбу масала атрофлича муҳокама қилинди. Мутасаддиларга тегишли топшириқлар берилди.\nКутамиз, санитария ва ветеринария, солиқ идоралари масъуллари, ҳокимликларнинг ахборот хизмати бу ҳақда нима деркин?


1. Бу устама иш стажи учунгина бериладими ёки узлуксиз бўлишига ҳам эътибор бериладими? Яъни маълум бир давр мазкур ҳудудда бўлмаган бюджет ташкилотида ишлаш, мазкур ҳудуддаги бюджет ташкилоти бўлмаган ташкилотда ишлаш ёки бўлмаса умуман ҳеч қаерда ишламаслик устама олиш ҳуқуқини берадиган иш стажини қайтадан нолдан бошлашга сабаб бўладими? 2. Устама олиш ҳуқуқини берадиган иш стажи мазкур тўртта ҳудуд бўйича умумий амал қиладими ёки уларнинг ҳар бири учун алоҳида-алоҳида ҳисобга олинадими? Яъни Учқудуқ шаҳридаги бюджет ташкилотида маълум бир давр ишлагандан сўнг Зарафшон шаҳридаги бюджет ташкилотига ишлашга ўтса, бу ерда устама олиш ҳуқуқини берадиган иш стажига Учқудуқ шаҳридаги иш стажи ҳам ҳисобга олинадими?\nУчқудуқ, Зарафшон, Нуробод шаҳарлари, Зафаробод шаҳарчаси бюджет муассасалари ва ташкилотлари ходимларига муайян давр ишлаганлик учун ойлик тўловлар тўлаш тартиби тўғрисидаги низом (рўйхат рақами 1026, 2001 йил 13 апрель)га асосан ҳар ойлик устама олиш ҳуқуқини берувчи иш стажига мазкур ҳудудлардаги бюджет ташкилотларидаги ишланган вақт ёки ҳақиқатда ишланмаган бўлсада иш жойи сақланган давр кириши белгиланган. Амалиётда мазкур устамани ҳисоблашда турли муаммоли вазиятлар юзага келади.\nУчқудуқ, Зарафшон, Нуробод шаҳарлари, Зафаробод шаҳарчаси бюджет муассасалари ва ташкилотлари ходимларига ойлик иш хақига устама тўлаш тартиби АВда 13.04.2001й. 1026-сон билан рўйхатга Низом (кейинги матнда - Низом) билан тартибга солинади. Фикримизча, ушбу норматив ҳужжат мазмунидан қўйидаги хулосалар келиб чиқади:\n1.Устама олиш ҳуқуқини берувчи иш стажига ходимларнинг мазкур ҳудудларда жойлашган бюджет муассасалари ва ташкилотларида ишлаган иш даври (жумладан, ишламаган бўлсада, иш жойи сақланадиган давр) киради (Низомнинг 3-б.). Низомда ходим иш стажининг узлуксизлиги борасида талаб қўйилмаган, ва бу масала аниқ тартибга солинмаган. Бироқ, Низомда иш стажи ходим бюджет ташкилотига ишга кирган даврдан бошланади, деб белгиланган (Низомнинг 2-б.). Демак, иш стажи узилган тақдирда устама олиш ҳуқуқини берувчи стаж янгидан бошланади.\n2. Низомда Учқудуқ, Зарафшон, Нуробод шаҳарлари, Зафаробод шаҳарчаси тенг равишда санаб ўтилган. Демак, устама олиш ҳуқуқини берувчи иш стажи тўртта ҳудуд бўйича умумий амал қилади.